text: Радиосимфониците почитат Густав Малер - Развлечения | Vesti.bg
  Радиосимфониците почитат Густав Малер
  С Петата симфония на Густав Малер Емил Табаков и Симфоничният оркестър на БНР отбелязват 100-годишнината от смъртта на великия композитор
  21 януари 2011, 11:10
  С з зпълнение на Петата симфония на Густав Малер в зала "България" тази вечер Симфоничният оркестър на БНР с диригент Емил Табаков ще отбележи 100-годишнината от смъртта на великия композитор.
  През 2010-а беше чествана 150-годишнината от раждането му. Така целият свят в продължение на две години отдава почит на Густав Малер.
  Композиторът искал петата му симфония да бъде представена пред публика поне 50 години след смъртта му. "Публиката - o, Боже - каква ли физиономия ще направи при този хаос, при тези праисторически звуци, при това свистящо, ревящо, бучащо море?", питал се отчаяно той преди премиерата през 1904 г.
  Концертите на Малер действително могат да се сравнят само с преживяването при медитация, твърдят днес специалистите. Възторгът от музиката му започва едва през 60-те години на 20-и век, за да засенчи всички почести, които са му били отдавани приживе.
  Анализаторите на живота и творчеството на австрийския композитор и диригент твърдят, че който иска да научи повече за човека Малер, не може да не стигне до жените и Виена, защото животът му е неразривно свързан с тях.
  Като при никой друг композитор чувствата от срещите и любовните истории с харизматични жени се вливат в музикалното му творчество. Някои дори тълкуват легендарното адажието от Петата симфония като любовно обяснение към "най-великата фатална жена на 20-и век": Алма Малер, една изключително красива, музикално талантлива и желана от известни мъже жена, за която и до днес има твърде противоречиви мнения...
  Концертът на радиосимфониците предлага и друго вълнуващо преживяване - пианистът Майкъл Рол, световнопризнат като един от най-добрите изпълнители на творби от Моцарт, Бетовен, Франц Шуберт и Роберт Шуман, ще свири Бетовеновия клавирен концерт №4.
  Майкъл Рол свири редовно с големите оркестри на Великобритания като Кралския филхармоничен оркестър, Оркестър "Филхармония", Кралския оркестър на Ливърпул и Английски камерен оркестър. Свирил е с оркестъра на Шведското радио, Гевандхаус оркестър Лайпциг, Резидентски оркестър на Ротердам и оркестър "Киров".
  Записал е три диска с концертите на Бетовен, които са обявени за изключително добри са му донесли редица награди.